जवानों ने काट डाला 25 एकड़ जंगल, विरोध पर किया हंगामा
ग्राम पंचायत तालाकुर्रा के जंगल से बीएसएफ जवानों ने करीब 25 एकड़ में हरे-भरे पेड़ों को काट डाला है। ऐसे में बुधवार को लकड़ी काटने को लेकर बीएसएफ व ग्राम पंचायत तालाकुर्रा के ग्रामीण आमने-सामने हो गए। बीएसएफ को लकड़ी ले जाने से रोकने के दौरान हुए विवाद में एक जवान ने ग्रामीण को मारने हथियार उठा उसके कुंदे से वार किया। ग्रामीण तो बच गया लेकिन इसे लेकर विवाद इतना बढ़ा की पुलिस बल को बुलाना पड़ा। बीएसएफ कैंप में हुई बैठक के बाद तीन घंटे तक चला विवाद शांत हुआ।
इधर, खबर पाकर मौके पर पहुंचे वन विभाग ने बीएसएफ की आेर से काटी गई लकड़ी को जब्त कर कार्रवाई शुरू कर दी है। वन विभाग ने लकड़ी चोरी के मामले में बीएसएफ वाहन चालक के खिलाफ मामला बनाया है लेकिन उसके नाम का खुलासा नहीं किया। वहीं पुलिस ने मामले में किसी प्रकार की शिकायत नहीं होने के कारण कार्रवाई करने से इंकार कर दिया।
युवकों पर बंदूक के कुंदे से किया वार
तालाकुर्रा ग्राम पंचायत में तैनात बीएसएफ के जवान 30 दिसंबर की सुबह जंगल लकड़ी लेने गए थे। जवानों की आेर से हरे-भरे पेड़ों को काटकर वाहन में डाल कर लाया जा रहा था। इसके लिए लगातार ग्राम पंचायत की आेर से मना किया जा रहा था। इसी दौरान सुबह 9 बजे सरपंच समेत कुछ युवकों ने रास्ते में मोटरसाइकिल अड़ाकर बीएसएफ जवानों को लकड़ी ले जाने से रोका। इसे लेकर दोनों पक्षों में जमकर बहस होने लगी। इसी दौरान एक जवान ने अपने पास रखी बंदूक के कुंदे से युवक संजीवन हिचामी व डीकेंद्र नुरूटी पर वार कर दिया लेकिन साथी जवान ने ही बंदूक को पकड़ लिया, जिससे दोनों युवक बच गए।
ग्रामीणों ने बताया जब से कैंप डाला गया है तब से जलाऊ के नाम पर बीएसएफ के जवान हरे-भरे पेड़ों को काट रहे हैं। वे जंगल के बीच बीच से पेड़ को काटते हैं। जिसका कुल रकबा 25 एकड़ तक पहुंच चुका है।
जलाऊ के नाम पर काट डाला जंगल
जवानों ने की गाली-गलौज | इसके बाद जवान युवकों के साथ अश्लील गाली-गलौज करने लगे, जिसके चलते विवाद बढ़ता गया। इसके कारण मौके पर बड़ी संख्या में ग्रामीण महिला-पुरुष जमा हो गए। जवानों के रवैए को देखकर ग्रामीणों ने कोरर पुलिस को बुलाया। इसके बाद थाना प्रभारी दल बल के साथ मौके पर पहुंचे। साथ ही वन विभाग की टीम भी मौके पर पहुंच गई और मामले को शांत कराया। वन विभाग ने लकड़ी जब्त कर मरकाटोल डिपो ले आई।
बैठक के बाद सरपंच ने साधी चुप्पी
मामला शांत करा पुलिस व वन विभाग के वापस लौटने के बाद बीएसएफ ने कैंप में ग्रामीणों को बुला बैठक का आयोजन किया। करीब एक घंटे तक चली बैठक के बाद कैंप से बाहर आए सरपंच विनोद रावटे ने मामले को लेकर चुप्पी साध ली और किसी प्रकार की कार्रवाई कराने से इंकार कर दिया। जबकि कुछ युवक मामले को लेकर कार्रवाई की मांग करते रहे।
ग्राम प्रस्ताव भी हो चुका है पारित
जवानों की ओर से लगातार काटे जा रहे पेड़ों को लेकर ग्रामीणों ने बैठक कर ग्राम प्रस्ताव भी पारित किया था, जिसकी सूचना बीएसएफ को दी गई। इस पर बीएसएफ जवानों की ओर से जलाऊ के नाम पर कटाई जारी रखी गई। पहले दो बार इसी तरह ग्रामीणों ने लकड़ी ला रही वाहन को रोकने कोशिश की लेकिन जवान नहीं रुके।
जवानों की जगह हर बार ग्रामीणों पर ही होती है कार्रवाई
ग्रामीण युवक डीकेंद्र नुरूटी, संजीवन हीचामी, ओम प्रकाश सिन्हा, कमल यादव, वृंदावन नेताम आदि ने बताया जंगल को काट रहे जवानों के खिलाफ कोई कार्रवाई नहीं हो रही है। जबकि इसकी जगह यदि कोई ग्रामीण पेड़ काटता है तो उसके खिलाफ सख्त कार्रवाई की जाती है। मामले की गंभीरता को देखते हुए इस पर कड़ी कार्रवाई करना चाहिए।
शिकायत नहीं, दोनों पक्षों में हो गया समझौता
लकड़ी काटने को लेकर बीएसएफ व ग्रामीणों के बीच विवाद हुआ था। लेकिन इसमें किसी के द्वारा शिकायत नहीं किए जाने के कारण किसी प्रकार का मामला दर्ज नहीं किया गया है। दोनों पक्षों के बीच समझौता हो गया है। लकड़ी काटने को लेकर वन विभाग कार्रवाई कर रहा है। द्वारका प्रसाद श्रीवास, थाना प्रभारी, कोरर
वाहन चालक पर मामला दर्ज
बीएसएफ के वाहन चालक के खिलाफ जंगल से अवैध रूप से लकड़ी काटने का मामला दर्ज किया गया है। बीएसएफ के कब्जे से लकड़ी भी जब्त कर ली गई है। जमील खान, डिप्टी रेंजर विन विभाग, मरकाटोला
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva